A BIZOTTSÁG (EU) 2019/89 RENDELETE

(2019. január 18.)

a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található bromadiolon, etofenprox, paklobutrazol és penkonazol megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára és 49. cikke (2) bekezdésére,

mivel:

(1) Az etofenprox és a paklobutrazol tekintetében alkalmazandó szermaradék-határértékeket (a továbbiakban: MRL-ek) a 396/2005/EK tanácsi rendelet III. mellékletének A. része állapította meg. A penkonazol tekintetében alkalmazandó MRL-eket a 396/2005/EK rendelet II. melléklete és III. mellékletének B. része állapította meg. A bromadiolon tekintetében a 396/2005/EK rendelet nem határozott meg MRL-eket, és mivel ez a hatóanyag nem szerepel a szóban forgó rendelet IV. mellékletében, tekintetében az említett rendelet 18. cikke (1) bekezdésének b) pontjában megállapított 0,01 mg/kg alapértéket kell alkalmazni.

(2) A bromadiolon tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) indokolással ellátott véleményt (2) adott ki a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően. A bromadiolont tartalmazó növényvédő szerekkel kapcsolatos meglévő engedélyek kizárólag a rágcsálóirtó szerként való használatra korlátozódnak, és nem terjednek ki az élelmezési célra alkalmas terményeken való közvetlen alkalmazásra. Ezért az MRL-eket a kimutatási határnak megfelelő szinten kell megállapítani. Ezeket az alapértelmezett értékeket a rendelet V. mellékletében kell meghatározni a 396/2005/EK rendelet 18. cikke (1) bekezdésének b) pontja értelmében.

(3) Az etofenprox tekintetében érvényben lévő MRL-ekkel kapcsolatban a Hatóság indokolással ellátott véleményt (3) adott ki a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően. A Hatóság a gesztenye, a mogyoró, az alma, a körte, a kajszibarack, a cseresznye, a szilva, a szőlő, a szamóca, a feketeszeder, a málna (piros és sárga), az áfonya, a ribizli (fekete, piros és fehér), az egres (zöld, piros és sárga) a füge, a kakiszilva/datolyaszilva, a gránátalma, a burgonya, a fokhagyma, a hagyma, a paradicsom, az étkezési paprika, a padlizsán/tojásgyümölcs, a kelbimbó, a fejes káposzta, a hüvelyes bab, a hüvely nélküli bab, a csillagfürt, a szárított csillagfürt/farkasbab, a gabonafélék, a cukorrépa, a sertés (-izom, -máj és -vese), a szarvasmarha (-izom, -máj és -vese), a juh (-izom, -máj és -vese), a kecske (-izom, -máj és -vese), a ló (-izom, -máj és -vese), az egyéb szárazföldi haszonállatok (-izom, -máj és -vese) és a tej (juh- és kecske-) esetében javasolta az MRL-ek csökkentését. Más termékek esetében a Hatóság a jelenlegi MRL-ek emelését vagy változatlanul hagyását szorgalmazta. A Hatóság megállapította, hogy a grépfrút, a narancs, a citrom, a lime, a mandarin, az őszibarack, a kivi (zöld, piros, sárga), a sárgadinnye, a tök, a görögdinnye, a galambbegysaláta, a fejes saláta, az endívia, a kerti zsázsa/közönséges borbálafű, valamint egyéb csírák és hajtások, a rukkola, a spenót, a mangold, a turbolya, a metélőhagyma, a zellerlevél, a petrezselyem, a zsálya, a rozmaring, a kakukkfű, a bazsalikom, az ehető virágok, a babérlevél, a tárkony, a friss lencse, a szárazbab, a repcemag, a sertés-, szarvasmarha-, juh-, kecske- és ló-zsírszövet, a baromfi (-izom, -zsír és -máj), a tej (tehén-, juh-, kecske-, ló-), valamint a madártojások tekintetében megállapított MRL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében alkalmazandó MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni az e rendelet kihirdetését követő két éven belül rendelkezésre álló információk figyelembevételével.

(4) A paklobutrazol tekintetében érvényben lévő MRL-ekkel kapcsolatban a Hatóság indokolással ellátott véleményt (4) adott ki a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően. A Hatóság javasolta a szermaradék meghatározásának a következőre való módosítását: paklobutrazol (alkotó izomerek, összesen). A Hatóság az alma, a körte, a birsalma, a naspolya, a japán naspolya, a kajszibarack, az őszibarack, a szilva, a szőlő, az étkezési olajbogyó, a lenmag, a szezámmag, a repcemag, a mustármag, a borágó magja, a gomborkamag, a kendermag, az olajkinyerésre szánt olajbogyó, a szarvasmarha (-izom-, -zsír, -máj és -vese) és a ló (-izom, -zsír, -máj és -vese) tekintetében megállapított MRL-ek csökkentését ajánlotta. A szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében.

(5) A penkonazol tekintetében érvényben lévő MRL-ekkel kapcsolatban a Hatóság indokolással ellátott véleményt (5) adott ki a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően. A Hatóság javasolta a szermaradék meghatározásának a következőre való módosítását: penkonazol (alkotó izomerek, összesen). A Hatóság a mandula, a mogyoró, a dió, az alma, a körte, a birs, a naspolya, a japán naspolya, a kajszibarack, a szamóca, a ribizli (fekete, piros és fehér), az uborka, a fürtös uborka, a cukkini, a borsó (hüvellyel és hüvely nélkül), az articsóka, a komló, a szarvasmarha (-izom, -zsír, -máj és -vese), a ló (-izom, -zsír, -máj és -vese), a baromfi (-izom, -zsír, -máj és -vese), a tej és a madártojások tekintetében megállapított MRL-ek csökkentését ajánlotta. Más termékek esetében a Hatóság a jelenlegi MRL-ek emelését vagy változatlanul hagyását szorgalmazta. A Hatóság megállapította, hogy a cseresznye, az őszibarack, a szilva, a szőlő, a szeder, a málna (piros és sárga), az egres (zöld, piros és sárga), az étkezési paprika, a padlizsán/tojásgyümölcs, a sárgadinnye, a tök és a görögdinnye esetében alkalmazandó MRL-ek tekintetében nem álltak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében alkalmazandó MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni az e rendelet kihirdetését követő két éven belül rendelkezésre álló információk figyelembevételével.

(6) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (a Codex által meghatározott maximális szermaradék-határérték), az MRL-eket az adott kimutatási határnak megfelelő szinten vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(7) A Bizottság konzultált az Európai Unióban növényvédő szerek maradékanyagaival foglalkozó referencialaboratóriumokkal arról, hogy szükséges-e egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi kimutatási határokat kell megállapítani.

(8) A Hatóság indokolással ellátott véleményei és a kérdés szempontjából jelentős tényezők alapján az MRL-ek megfelelő módosításai megfelelnek a 396/2005/EK rendelet 14. cikke (2) bekezdésében előírt követelményeknek.

(9) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(10) A 396/2005/EK rendeletet ezért ennek megfelelően módosítani kell.

(11) A termékek zavartalan forgalmazása, feldolgozása és fogyasztása érdekében e rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(12) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és V. melléklete e rendelet mellékletének megfelelően módosul.

2. cikk A termékekben és azok felületén található etofenprox, paklobutrazol és penkonazol hatóanyagok vonatkozásában a 396/2005/EK rendelet továbbra is az e rendeletben szereplő módosítások nélkül alkalmazandó azon termékek esetében, amelyeket 2019. augusztus 13. előtt állítottak elő az Unióban vagy hoztak be az Unió területére.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2019. augusztus 13-tól kell alkalmazni

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2019. január 18-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Review of the existing maximum residue levels for bromadiolone according to Article 12 of Regulation (EC) No 396/2005 (A bromadiolon tekintetében alkalmazandó szermaradék-határértékeknek a 396/2005/EK rendelet 12. cikke szerinti felülvizsgálata). EFSA Journal 2017;15(5):4835.

(3) Európai Élelmiszerbiztonsági Hatóság; Review of the existing maximum residue levels for etofenprox according to Article 12 of Regulation (EC) No 396/2005 (Az etofenprox tekintetében alkalmazandó szermaradék-határértékeknek a 396/2005/EK rendelet 12. cikke szerinti felülvizsgálata). EFSA Journal 2017;15(8):4964.

(4) Európai Élelmiszerbiztonsági Hatóság; Review of the existing maximum residue levels for paclobutrazol according to Article 12 of Regulation (EC) No 396/2005 (A paklobutrazol tekintetében alkalmazandó szermaradék-határértékeknek a 396/2005/EK rendelet 12. cikke szerinti felülvizsgálata). EFSA Journal 2017;15(8):4974.

(5) Európai Élelmiszerbiztonsági Hatóság; Review of the existing maximum residue levels for penconazole according to Article 12 of Regulation (EC) No 396/2005 (A penkonazol tekintetében alkalmazandó szermaradék-határértékeknek a 396/2005/EK rendelet 12. cikke szerinti felülvizsgálata). EFSA Journal 2017;15(6):4853.